L’histouère de Rènes côvre un temps de plusiors siècllos. Dens lo temps galo-romen, la citât fondâye per los Rèdons pôrte lo nom gôlouès de Condate. La vela vêt son povêr politico s’acrêtre u Moyen Âjo en vegnent côp sur côp châtelâr de la Mârche de Bretagne pués capitâla du Duch·iê de Bretagne. Desot lo Viely Règ·imo, l’union de la Bretagne a la France renge a châ pou Rènes u rang de granta vela provinciâla. L’emplantacion du Parlement de Bretagne a Rènes u XVIo siècllo et pués du palès du Parlement de Bretagne u XVIIo siècllo at portant pèrmètu a la Bretagne de consèrvar tant qu’a la Rebênâda francêsa na sé-quint’ôtonomia a l’ègârd du povêr reyâl du temps. Rènes at notament jouyê un rolo important dens la Rebêna du papiér timbrâ en 1675. Victima d’un tèrriblo fuè en 1720, lo bôrg mèdièvâl en bouesc de la vela est a mêtiêt rebâti en piérra (granit et tof de piérr’a chôlx). Réstâye en maj·oritât campagnârda tant qu’a la Seconda Guèrra mondiâla, Rènes s’est franc dèvelopâye u XXo siècllo.